Iniciades les VII Jornades de Coeducació i prevenció de la Violència de gènere
04 noviembre 2020

## Iniciades les VII Jornades de Coeducació i prevenció de la Violència de gènere04 noviembre 2020Última actualización: 14 julio 2025

![](../gestion/img/ao0513-copia.jpg)  
  

El passat dilluns s'iniciaren les VII Jornades de Coeducació i prevenció de la Violència de gènere que un any més celebra l'Àrea d'Igualtat, Diversitat i Polítiques Inclusives de l'Ajuntament de Gandia, junt amb el CEFIRE de Gandia. En aquesta ocasió acollim les jornades baix el títol "Pornografia i prostitució: escoles de desigualtat".

Les jornades arrancaren amb la presentació de Juana Navarro, regidora de l'Àrea d'Igualtat qui va agrair la gran acollida d'aquestes jornades, on s'han superat el centenar d'inscripcions. La crisi sanitària ocasionada per la COVID-19 ha convidat a realitzar aquestes jornades de manera telemàtica, podent trencar les barreres geogràfiques i arribant a un públic més ampli. A més la directora del Cefire de Gandia, Manela Faus va repassar el recorregut d'aquestes set edicions anteriors que ja s'han portat a terme i la implicació que tenen els dos organismes en la formació des de la perspectiva de gènere.

La primera conferència arribà de la mà de la feminista i filòsofa Ana de Miguel, professora Titular de Filosofia Moral i Política en la Universitat Rey Juan Carlos de Madrid i autora de llibres com "Neoliberalismo sexual", on denuncia la mercaderia dels éssers humans, i especialment els cossos de les dones on a través de la pornografia i la prostitució es genera una autèntica legitimació del patriarcat modern.

La teòrica feminista va iniciar la conferència plantejant si realment vivim en una societat igualitària i com detectar les reproduccions de les desigualtats entre dones i homes, ja que el principal objectiu d'aquestes jornades és tractar de comprendre el món present i com ho estan observant els i les més joves i la manera en la que es relacionen entre ells, per tal de donar sentit a les seues vides.

A més d'aquestes reflexions es van parlar de temes com el mite de la lliure elecció i l'evolució pròpia del Patriarcat, on s'ha passat de societats basades en la coacció fins a un Patriarcat del consentiment, on juguen un paper primordial els mitjans de comunicació, l'art, la religió i l'educació, per tal de mantenir la ficció de la igualtat entre homes i dones, mostrant un context en el que pareix que ja està tot aconseguit. Per tot açò la pornografia, per als més joves, es converteix en la primera escola de desigualtat, on es reprodueix de la desigualtat entre xiques i xics en la societat formalment igualitària.

A partir de la pornografia, xics i xiques assumeixen la doble veritat, en la que per una part aprenen que són iguals entre ells, però són capaços de consentir pràctiques violentes i vexatòries per la normalització del fet que en el sexe tot pot ser vàlid. Pel que fa a la prostitució arriben a posar en pràctica tot allò après, i en aquest camp és una escola de deshumanització on els joves aprenen a valorar per damunt de tot el seu desig i que poden adquirir el plaer a través de la compra-venta dels cossos de les dones.

Per últim, per a finalitzar aquesta jornada es va arribar a la conclusió de què cada vegada que es produeix un assassinat d'una dona, víctima de violència de gènere, violacions i violències cap a les dones i ens preguntem com és possible, en aquest món on aparentment ja existeix una igualtat entre dones i homes, es deu al fet que ja tenim interioritzats espais on la desigualtat i la violència es troba legitimada, com són la pornografia i la prostitució.

La jornada va finalitzar amb el torn de preguntes dels assistents, que van participar de manera activa a través del xat de la plataforma WEBEX, deixant patent el gran interés que envolta totes aquestes qüestions.

La regidora d'Igualtat va recordar la Declaració Institucional que s'ha realitzat des de l'Ajuntament de Gandia contra la Prostitució i el tràfic de dones, i recordar el paper que tenen les institucions i que per part de la regidoria d'Igualtat, Diversitat i Polítiques Inclusives es pretén mantenir la conscienciació ciutadana i la prevenció en les violències i el masclisme, on una de les potes fonamentals és l'educació i per això agraïm el treball i implicació per part dels professionals i de la ciutadania que ha participat en aquesta primera conferència del seminari online que realitzen junt amb la col·laboració del Cefire de Gandia.

Recordem que el dilluns 9 de novembre continuen les jornades de la mà de la periodista i feminista Karmele Marchante, autora del llibre "Puta no se nace", on ens acostarà a aquesta dura realitat que viuen milions de dones prostituïdes per tot el món. La ciutadania encara pot assistir a aquestes conferències online enviant un correu a igualtatidonagandia@gmail.com

[Twittear](https://twitter.com/share)